**MINISTARSTVO ZNANOSTI, OBRAZOVANJA I ŠPORTA**

**PRIMORSKO GORANSKA ŽUPANIJA**

**PODRUŽNICA PREDŠKOLSKOG ODGOJA I OBRAZOVANJA PRI OSNOVNOJ ŠKOLI DR. BRANIMIRA MARKOVIĆA**

**RAVNA GORA**

**GODIŠNJI PLAN I PROGRAM RADA**

**PODRUŽNICE PREDŠKOLSKOG ODGOJA I OBRAZOVANJA**

**U PEDAGOŠKOJ 2019./2020. GODINI**

**Ravna Gora, rujan 2019.**

## **USTROJSTVO RADA**

Cjelokupni rast i razvoj djeteta u poticajnoj sredini s naglaskom na igri kao središnjoj aktivnosti i suradnji s roditeljima višegodišnja je vizija podružnice poio u Ravnoj Gori. Kao misiju ističemo: nastojanje da se djeci omoguće kvalitetni uvjeti za odgoj i učenje kroz razvoj njihovih potencijala, poštivanje dječjih prava, uvažavanje individualnih potreba djece, poticanje suradnje s roditeljima i širom zajednicom te kontinuirano profesionalno usavršavanje svih odgojitelja

Podružnica predškolskog odgoja i obrazovanja pri OŠ Dr.Branimira Markovića djeluje već preko 50 godina (od 1967.). Do 2004. godine Podružnica poio nudi poludnevni boravak djece (od 7,30 do 13,30 sati), a od navedene godine omogućen je cjelodnevni boravak djece (od 6,00 do 16,00 sati). Boravak djece provodi se u 6-satnom (od 7,00-13,00 sati) i 10-satnom (od 6,00-16,00) programu rada. Odgojno-obrazovni rad odvija se u okviru jedne mješovite grupe od 22 upisana djeteta i to: 7 djece u 6-satnom i 15 djece u 10-satnom programu rada.

Program predškole provoditi će se prema zakonskim odredbama za svu djecu polaznike redovnih programa podružnice, kao i djecu koja nisu upisana u Podružnicu. Program predškole planira se realizirati kroz 250 sati godišnje od 01.10.2019. godine za djecu polaznike redovnih programa podružnice te 150 sati godišnje za djecu koja nisu polaznici redovitih programa Podružnice, dakle od 01.02.2020. Navedeni program verificiran je od strane Agencije za odgoj i obrazovanje.

U podružnici poio zaposlene su dvije odgajateljice – Snježana Janeš i Helena Skender. Ravnateljica škole Nataša Možgon Kauzlarić ujedno je i ravnateljica podružnice. Pedagoginja škole Monika Bajt Stepić ujedno je i pedagog podružnice i uključuje se u odgojno-obrazovni rad s djecom i roditeljima prema potrebi. Administrativno-financijske poslove obavljaju tajnica Sanja Mulc i računovođa škole Željka Novinc. Poslove kuhanja obavlja kuharica Silvana Žagar u 5-satnom dnevnom radnom vremenu, a poslove čišćenja spremačica Martina Grgurić s pola radnog vremena.

Po strukturi radnog tjedna odgajateljica u radu s djecom provodi 30 sati, u suradnji s roditeljima 2 sata, u planiranju priprema za odgojno obrazovni rad 6 sati i stručnom usavršavanju 2 sata.

## **MATERIJALNI UVIJETI RADA**

Prostorije u kojima djeca borave sunčane su i svjetle te je jedna prostorija namjenjena za spavanje djece u cjelodnevnom boravku. U sobi dnevnog boravka djeca obavljaju dnevne aktivnosti i prehranu. U hodniku koji se nadovezuje na prostoriju dnevnog boravka uređena je garderoba za polaznike. U neposrednoj blizini nalaze se i sanitarne prostorije koje koriste samo polaznici predškolskog odgoja. U prizemlju škole smještena je stara dvorana za tjelesnu i zdravstvenu kulturu koju će, osim učenika škole, često koristiti i polaznici predškolskog odgoja. Nova sportska dvorana u sklopu škole pri kojoj podružnica poio djeluje također će se povremeno koristiti za tjelesne aktivnosti i sportske susrete.

U prostoriji dnevnog boravka postoje sljedeći centri aktivnosti (kutić domaćinstva, kutić lutaka, kutić sa spužvastim oblicima, kutić građenja, likovni kutić, kutić majstora, kutić životinja, kutić početnih matematičkih pojmova i svjetlosno-senzorni kutić) te će se ujedno tijekom godine obogaćivati novim materijalima. Prostorna promjena služi kao poticaj na nove aktivnosti uvjetovane interesima djece.

U radu se planiraju koristili neoblikovani materijali koje će prikupljati odgajateljice i roditelji s djecom. Didaktički materijal obnavlja se postupno, a dio didaktičkog materijala izrađivati će se kroz suradnju djece i odgajatelja. Potrošni materijal (papir, flomasteri, pastele, kolaž...) nabavljen je početkom godine te će se obnavljati u skladu s trenutnim potrebama.

U prostoriji dnevnog boravka nalazi se LCD televizor s DVD/video playerom. Podružnica posjeduje i radio-CD-kazetofon te CD-i s pričama. Prema planu u predstojećoj pedagoškoj godini nastrojati će se realizirati nabavka dotrajalih igračaka te spužvasta garnitura za sjedenje.

U garderobnom prostoru nalazi se kutak za roditelje u kojem je smješten pano za obavijesti i razne druge materijale koji će koristiti roditeljima (časopisi, letci…), a predviđeni su i džepići za individualno odlaganje obavijesti. Redovitim obavijestima i edukativnim plakatima upopunjavati će se navedeni kutak, sve u cilju kvalitetne suradnje s roditeljima.

Posebna pozornost posvećivati će se estetskom uređenju prostora gdje djeca borave ukrašavanjem panoa i zidova u sobi dnevnog boravka. Dječjim radovima i radovima odgajatelja ukrašavali će se panoi i zidovi hodnika ovisno o trenutnim aktivnostima, godišnjim dobima, događajima i blagdanima. Tijekom godine brinuti ćemo se o lončanicama s cvijećem koje se nalazi u sobi gdje djeca borave.

Na vanjskom prostoru nalazi se školsko igralište, a novost je jedan tobogan koji, uz djecu škole, koriste i djeca polaznici Podružnice.

Podružnica poio ima razrađen Sigurnosno-zaštitni preventivni program i protokol postupanja u rizičnim situacijama koji će biti prezentiran roditeljima na prvom roditeljskom sastanku, a s njime su upoznati djelatnici podružnice te djelatnici škole pri kojoj podružnica djeluje. Roditelje će se također upoznati i s Općom uredbom o zaštiti podataka.

### **NJEGA I SKRB ZA TJELESNI RAST I RAZVOJ**

Prijave za upis u podružnicu održane su od 20.05. – 31.05.2019., a upisi su realizirani 9. srpnja 2019. godine. U podružnicu je upisano 17-ero nove djece te s 5 ranije upisanih polaznika u šk. god. 2019./20. grupa broji 22 djece. Prilikom upisa roditelji su morali donijeti liječničku potvrdu da dijete može polaziti podružnicu poio. U ambulanti u kojoj je dijete prijavljeno otvoren je zdravstveni karton djeteta u koji su uneseni svi važniji podaci o njegovom zdravstvenom stanju. Na dan upisa, 9. srpnja 2019., odgajateljice su individualno razgovarale s roditeljima novoprimljene djece radi utvrđivanja početnog stanja u grupi.

Obzirom da se podružnica predškolskog odgoja nalazi u prostorijama škole jelovnik je planiran i pripreman u školskoj kuhinji, s time da se vodila briga o potrebama djece vrtićke dobi. U vrijeme boravka u podružnici predškolskog odgoja djeci će se nuditi četiri obroka: doručak, voće, ručak i užina. Svoj djeci ponuđena je konzumacija tri obroka dnevno (doručak, voće i ručak) dok se djeci koja ostaju na popodnevnom odmoru nudi i užina. Djeci će ujedno svakodnevno biti ponuđen vrć s vodom (na dohvat ruke).

U svakodnevnom planiranju voditi će se briga o dnevnom ritmu djece putem izmjena različitih aktivnosti i sadržaja uvjetovanih interesima djece. Posebna pozornost posvećivati će se čestom boravku djece na otvorenom prostoru (putem organiziranih tjelesnih aktivnosti na školskom igralištu, šetnji i aktivnosti u obližnju šumu, na livadu te do raznih destinacija u bližoj i daljoj okolici vrtića). Higijenu na otvorenom prostoru u blizini škole pri kojoj podružnica poio djeluje održavati će spremačice škole te povremeno spremačica podružnice.

Za sanitarno higijensko održavanje zadužena je spremačica s pola radnog vremena. Ona će se brinuti o održavanju higijene prostorija u kojima djeca borave i sanitarnog čvora, redovitom prozračivanju prostorija, mijenjanju posteljina te dezinfekciji igračaka.

Njega i skrb za tjelesni rast i razvoj djece provoditi će se u skladu s postavljenim zahtjevima pravilnog rasta i razvoja djece predškolske dobi, a posebna će pozornost biti posvećena usvajanju higijenskih navika.

**ODGOJNO - OBRAZOVNI RAD**

Odgojno-obrazovni rad provodi se po predviđenom planu i programu kroz sva odgojno obrazovna područja. Odgajateljice će u radu odabirati sadržaje primjerene potrebama i mogućnostima polaznika kao i sadržaje karakteristične za okolinu u kojoj djeca žive temeljene na interesima djece polaznika. Iskustvene prilike biti će u funkciji poticanja djeteta da samo uočava, otkriva, razmišlja, zaključuje, povezuje i klasificira stečena saznanja. Nastojati će se razvijati sposobnost komunikacije, bogatiji rječnik, poticati će se stvaralaštvo i inovativnost te kreativnost.Razni sadržaji koristiti će se kao poticaji za dječje izražavanje i stvaranje (likovno, glazbeno, praktično…).Sadržajima tjelesne i zdrastvene kulture nastojati će se utjecati na skladan fizički razvoj a sve u službi očuvanja zdravlja. Obilježavati će se rođendani polaznika podružnice uz ples i pjesmu, a slavljenicima će uz individualiziranu krunu biti uručena i “Slikovnica uspomena”. Igri kao osnovnom obliku i metodi rada pridavati će se veliko značenje.

Cjelokupni rast i razvoj djeteta u poticajnoj sredini s naglaskom na igri kao središnjoj aktivnosti i suradnji s roditeljima globalni je cilj za ovu pedagošku godinu.

Navedeni cilj ostvarivati će se putem redovnih programa njege, odgoja, obrazovanja, zdravstvene zaštite i prehrane djece predškolske dobi koji su prilagođeni razvojnim potrebama djece te mogućnostima i sposobnostima djece od četvrte godine do polaska u osnovnu školu (cjelodnevni 10 satni boravak i poludnevni 6 satni boravak). Uz navedeno provodi se Program predškole, Preventivni program te drugi programi i projekti tijekom godine (izleti, posjete, nastupi i manifestacije vezane za običaje i tradicije našeg kraja, sudjelovanje i partnerstvo u školskim projektima i suradnja s udrugama na području Ravne Gore).

Unaprijeđivanje odgojno-obrazovnog rada provoditi će se kontinuiranim učenjem i unapređivanjem prakse putem bilježenja i dokumentiranja rada i rasprava, osposobljavanjem odgojitelja i osvještavanjem važnosti aktivnog istraživanja svoje prakse, korištenjem dobrih primjera iz Podružnice te iz drugih ustanova s ciljem prepoznavanja različitih pristupa i strategija, integriranjem zakonitosti i znanstvenih podloga s praktičnim ostvarenjima, osvještavanjem važnosti dokumentiranja, usvajanjem novih kompetencija, osposobljavanjem odgojitelja za aktivno učenje i istraživanje.

Prema Pravilniku o obrascima i sadržaju pedagoške dokumentacije i evidencije o djeci u dječjem vrtiću u Podružnici POIO pri OŠ Dr.B Markovića u Ravnoj Gori posjeduje sljedeću pedagošku dokumentaciju: Matična knjiga djece, Knjiga pedagoške dokumentacije odgojne skupine, Imenik djece, Ljetopis vrtića (koji je do sada bio ukolopljen u Ljetopis škole obzirom da djelujemo kao podružnica poio pri OŠ) od ove pedagoške godine vodi se u Podružnici, Godišnji plan i program odgojno-obrazovnog rada, Godišnje izvješće o ostvarivanju plana i programa rada, Program stručnog usavršavanja te Knjiga zapisnika za održana Odgajateljska vijeća. Podružnica također posjeduje Sigurnosno-zaštitni i preventivni program i protokol postupanja u rizičnim situacijama u dječjem vrtiću. Uz navedeno pohranjuju se foto i video zapisi te radovi djece u individualne mape za radove, a pohranjuju se i zajednički radovi (plakati, lik. uradci dr.). Odgajatelji također individualno vode posebne zabilješke po potrebi (izjave djece, tijek aktivnosti i dr.). Liste praćenja djece (individualno, grupa djece) koristiti će se po potrebi.

Zbog usklađenosti s Godišnjim planom i programom OŠ Dr. Branimira Markovića pri kojoj podružnica djeluje u Godišnjem planu i programu rada podružnice poio planirani su sljedeći neradni dani: 7.10.2019., 23., 24., 27., 30., 31.12.2019. i 02., 03.01.2020. te 12. i 26.6.2020.

**OBRAZOVANJE I STRUČNO USAVRŠAVANJE DJELATNIKA**

Na razini ustanove i izvan nje provoditi će se usavršavanja za sve odgojno-obrazovne djelatnike koji u podružnici rade. Organizirati će se stručna usavršavanja djelatnika prema katalogu stručnih skupova Agencije za odgoj i obrazovanje kroz izbor onih tema i sadržaja za koje postoji potreba u praksi.

Odgojiteljice će prisustvovati i stručnim aktivima predškolskih ustanova koji se organiziraju na nivou Gorskog kotara. U pedagoškoj 2014./15. pokrenuta je suradnja s Centrom za istraživanje djetinjstva Učiteljskog fakulteta Sveučilišta u Rijeci. Planira se održavanje stručnih skupova za odgajatelje i stručne suradnike s područja Gorskog kotara u organizaciji podružnice POIO Ravna Gora i Centra za istraživanje djetinjstva Učiteljskog fakulteta Sveučilišta u Rijeci. Stručni skupovi održali bi se dijelom na Učiteljskom fakultetu Sveučilišta u Rijeci, a dijelom u vrtićima Gorskog kotara. Za navedene stručne skupove osigurana je formalna potvrda o sudjelovanju.

Tijekom pedagoške godine planira se održati šest Odgojiteljskih vijeća. Članovi navedenog vijeća su svi odgojno-obrazovni djelatnici koji u podružnici rade (odgajateljice, ravnateljica i pedagogica). Odgajateljska vijeća će uz informativni imati i obrazovni karakter.

Stručno usavršavanje provoditi će se kao kontinuirani proces (učenje na vlastitoj praksi, učenje dokumentiranjem prakse, raspravljanjem, analiziranjem, propitivanjem „vlastite prakse“). Odgojno-obrazovni djelatnici koji u podružnici rade oplemenjivati će svoje spoznaje i putem stručne literature, a po potrebi organizirati će se radionice o procesima učenja djece te prezentiranje primjera „dobre prakse“ s ciljem prepoznavanja poželjnih pristupa i tendencija iz vlastitog vrtića i drugih vrtića na području PGŽ-e.

**SURADNJA S RODITELJIMA**

Suradnja s roditeljima provoditi će se svakodnevnim individualnim razgovorima te putem organiziranih roditeljskih sastanaka. Tijekom pedagoške godine planira se održavanje tri roditeljska sastanka u koje će, prema potrebi, biti uklopljene tematske radionice. Tijekom cijele pedagoške godine održavati će se individualne informacije roditeljima ovisno o potrebama samih roditelja.

Roditelje se planira uključiti u sljedeće aktivnosti:

- suradnjom u dogovorima oko sadržaja i zadaća, sudjelovanjem u aktivnostima te putem organiziranih radionica uključivati će se u projekt „Zasadi svoje drvo prvo“ tijekom cijele pedagoške godine

- zajedničke radionice djece i roditelja uz Večer matematike (rješavanje matematičkih zadataka prilagođenih dobi djece) u suradnji s Hrvatskim matematičkim društvom

- u suradnji sa školom pri kojoj podružnica djeluje planira se nastavak projekta „Škole za Afriku“ u sklopu kojeg bi organizirali radionicu za ostale roditelje i djecu

- uključivanje u projekt „Rastimo uz priču“ u sklopu kojeg se realizira suradnja sa Županijskim Bibliobusom, školskom knjižnicom te učenicima 8. razreda

- roditeljima ćemo nuditi mogućnost da s djecom odlaze u posjete u sklopu obilježavanja određenih događanja

Velika pažnja posvećivati će se i kutku za roditelje gdje će se redovito (putem obavijesti) roditelje informirati o događanjima u vrtiću. U tom prostoru nuditi će se i edukativni materijali kojima se roditelji mogli poslužiti (letci, brošure, plakati, časopisi s tematikom odgoja).

I ove školske godine planiramo roditelje uključiti u prikupljanje neoblikovanih materijala koji će se u radu koristiti. Ukoliko pojedini roditelji ponudi veći doprinos samoinicijativnim doniranjem zahvaliti ćemo mu pisanom zahvalom koju ćemo istaknuti na panou za roditelje. Pisane zahvale koristiti će se i za pohvale roditeljima koji će svojom uključenošću doprinijeti u organizaciji određenih događanja.

**SURADNJA S DRUŠTVENIM ČIMBENICIMA**

Budući da se podružnica predškolskog odgoja nalazi u sklopu škole suradnja sa školom u pedagoškom i organizacijskom smislu biti će kontinuirana tijekom cijele pedagoške godine. U suradnji sa školom pri kojoj podružnica djeluje nastaviti će se realizacija projekata “Škole za Afriku” i “Eko škole” (nositelj projekta škola). U projekt “Rastimo uz priču” uključivati će se polaznici i djelatnici škole, a u sklopu navedenog planira se nastavak suradnje sa školskom knjižnicom putem povremenog kraćeg boravka u školskoj knjižnici i korištenja sadržaja koji se tamo nalaze. U suradnji sa školskom knjižničarkom putem organiziranih aktivnosti i nuđenjem raznih sadržaja poticati će se djecu na aktivnosti koje njeguju čitanje. Podružnica predškolskog odgoja nositelj je projekta “Zasadi svoje drvo prvo”, u sklopu projekta “Zasadi drvo, ne budi panj”, u koji će se aktivno uključiti djelatnici i učenici škole.

Suradnja s Općinom Ravna Gora ovu će se pedagošku godinu realizirati kroz financiranje programa predškolskog odgoja i obrazovanja. Za Dan podružnice općinski čelnici biti će pozvani da svojim prisustvom i prigodnim obraćanjem uveličaju navedenu svečanost.

Planira se nastavak suradnje i s Društvom Naša djeca Ravna Gora putem sljedećih aktivnosti u toku pedagoške godine: sudjelovanje u aktivnostima uz Dječji tjedan, sudjelovanje na priredbi povodom dolaska Djeda Božičnjaka u organizaciji navedenog društva. Također planira se suradnja s HKD “Gora” putem sudjelovanja na priredbi povodom dolaska Sv. Nikole.

Nastaviti će se i suradnja sa stomatologinjom Renatom Bukovac, vezano uz zaštitu zubiju (pregled i savjetovanje). Tijekom godine planira se posjet djece stomatološkoj ordinaciji.

Pedagoginja Monika Bajt Stepić u toku pedagoške godine planira provesti tri tematske radionice sa svim polaznicima podružnice. Krajem godine provesti će i testiranja s djecom koja od sljedeće pedagoške godine postaju školski obveznici. Pedagoginja je ujedno i član Odgajateljskog vijeća.

Dugogodišnja suradnja (20 godina) nastaviti će s i nadalje s mađioničarem Josipom Alajbegom (Jozom Bozom) čiji je program preporučen od Ministarstva znanosti, obrazovanja i sporta.

U pedagoškoj 2014./15. pokrenuta je suradnja s Centrom za istraživanje djetinjstva Učiteljskog fakulteta Sveučilišta u Rijeci. U suradnji s navedenim Centrom planira se održavanje stručnih skupova za odgajatelje i stručne suradnike s područja Gorskog kotara

**VREDNOVANJE PROGRAMA**

Odgajateljice će svakodnevno, raznim načinima (promatranje, foto i audio snimke, analiza dječjih uradaka i dr.) pratiti aktivnosti djece i korištenje ponuđenih sadržaja. Dobivene pokazatelje vrednovati će i analizirati po potrebi kako bi unaprijedili odgojno-obrazovnu praksu u odnosu na uvijete koje imamo našoj podružnici. Na Odgajateljskim vijećima u vrednovanje Godišnjeg plana i programa uključiti će se ostali članovi vijeća (pedagogica, ravnateljica) po područjima odnosno putem pokazatelja za samovrednovanje na razini naše podružnice.

**PLAN I PROGRAM RAVNATELJICE I STRUČNE SURADNICE PEDAGOGINJE**

GODIŠNJI PLAN RAVNATELJA:

Podružnica Predškolskog odgoja i obrazovanja pri OŠ Dr. Branimira Markovića djeluje kao jedna odgojna skupina, a djelatnost ravnatelja je jedinstvena i ostvaruje se kroz nekoliko područja tijekom cijele pedagoške godine:

* Organizacijsko koordinacijska - organizacija rada odgojiteljica te administrativnog i tehničkog osoblja, sudjelovanje na sastancima Povjerenstva za upis djece te rješavanje svih pitanja vezanih uz upis djece u Podružnicu i ostale problematike koja se odnosi na organizaciju i način rada u Podružnici, organizacija stručnih skupova koji se održavaju u Podružnici te organizacija prilikom dolaska djece iz drugih vrtića
* Pedagoško instruktivna - praćenje rada i aktivnosti odgojiteljica u odgojnoj skupini, praćenje predstavljanja uradaka djece putem panoa, praćenje stvaranja dječjih kutaka, pomoć u rješavanju odgojne problematike
* Suradnja s roditeljima - sudjelovanje na roditeljskim sastancima prema potrebi, suradnja s roditeljima s posebnim potrebama, suradnja s roditeljima u smislu odgojne problematike i ostale problematike roditelja prema potrebi
* Pedagoška dokumentacija – praćenje redovitog vođenja pedagoške dokumentacije odgojitelja i vrednovanje istoga
* Rad u stručnim organima - rad u Povjerenstvu za upis djece u vrtić, rad u Odgajateljskom vijeću i predstavljanje rada vrtića na sjednici Općinskog vijeća
* Povezanost sa školom, Općinom kao osnivačem te društvenom sredinom - uključenost Podružnice u život škole na svim razinama, redoviti sastanci i razgovori s Općinskim načelnikom i zamjenikom Općinskog načelnika u vezi problematike Podružnice, uključenost društvene zajednice u život vrtića

Sve navedeno ostvaruje se sukladno Zakonu o predškolskom odgoju i obrazovanju, Državnim pedagoškim stndardom, Statutom škole te drugim podzakonskim i normativnim aktima.

RAD STRUČNE SURADNICE PEDAGOGINJE:

- Poslovi vezani uz upis djece u 1. razred - suradnički poslovi, identifikacija dorasle djece za upis u 1. razred, savjetodavni rad, testiranje djece dorasle za upis u 1. razred, suradnja s odgajateljicom Predškolske ustanove, suradnja sa školskom liječnicom i članovima Povjerenstva za upis djece u 1. razred, dorada instrumentarija za ispitivanje spremnosti djece za upis u 1. razred, ispitivanje spremnosti djece za upis, provedba anketnog upitnika za roditelje, predavanje za roditelje, intervju s roditeljima, sudjelovanje na sastancima Povjerenstva za upis djece u 1. razred, stvaranje dosjea učenika upisanih u 1. razred

- Rad s djecom - promatranje djece u grupi (po potrebi), sudjelovanje u realizaciji preventivnog programa, pedagoške radionice sa djecom, savjetodavni rad

- Rad s roditeljima - predavanja i radionice na roditeljskim sastancima, za roditelje djece upisane u 1. razred predavanje „Kako pripremiti dijete za školu“. Ostali roditeljski sastanci prema potrebi u tijeku pedagoške godine, savjetodavni i individualni rad prema potrebi, suradnja s roditeljima djece s posebnim potrebama

- Pedagoška dokumentacija - vođenje dokumentacije o individualnom i savjetodavnom radu, dokumentacija o praćenju aktivnosti, dokumentacija o pripravnicima (prema potrebi), dokumentacija o upisu učenika u 1. razred, vođenje osobne dokumentacije

- Stručno usavršavanje - individualna edukacija, skupna edukacija, sudjelovanje na seminarima i savjetovanjima, praćenje stručne literature

Odgajateljice:

Helena Skender, mag.praesc.educ.

Snježana Janeš, odgajateljica

Na osnovi članka 21. Zakona o predškolskom odgoju I obrazovanju I članka 60. Statuta OŠ Dr.Branimira Markovića Ravna Gora, Školski odbor na sjednici održanoj

04. listopada 2019. godine donosi

**GODIŠNJI PLAN I PROGRAM**

**PODRUŽNICE PREDŠKOLSKOG ODGOJA I OBRAZOVANJA ZA PEDAGOŠKU 2019/20.**

**Ravnatelj škole Predsjednik Školskog odbora**

**\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_**

mr.sc.Nataša Možgon Kauzlarić Branka Padavić

**U Ravnoj Gori, 04.10.2019.**

**Klasa: DV-01/19-01/68**

**Urbroj: 2112-39-7-19-01**

.